Beskuldigde in Gardee-saak borgtog geweierSipho Mkhatshwa, Philemon Lukhele en Mduduzi Nkala staan tereg vir die moord op Hillary Gardee. Dié foto is tydens ’n vorige hofverskyning geneem. (Foto: EFF) Een van die beskuldigdes in die Hillary Gardee-moordsaak is Woensdag borgtog in die Nelspruit-landdroshof geweier. Die landdros het in sy uitspraak gesê dat Sipho Mkhatshwa nie aan die vereistes voldoen om op borgtog vrygelaat te word nie. Die hof meen daar is geen bewyse van buitengewone omstandighede wat sy vrylating regverdig of dat dit in die belang van geregtigheid sal wees nie. “Die beskuldigde het versuim om enige onafhanklike bewyse van onskuld te lewer, of die geldigheid van die staat se saak in twyfel te trek. “Om dié redes sal borgtog nie toegestaan word nie en word dit geweier.” Hillary Gardee se liggaam is op 3 Mei buite Mbombela gevind. (Foto: Facebook) Monica Nyuswa, woordvoerder vir die nasionale vervolgingsgesag (NVG), sê die hof het ook bevind dat sy vrylating die staat se getuie in gevaar kan stel. Mkhatshwa staan saam met Philemon Lukhele en Mduduzi Nkala tereg op aanklag van sameswering tot moord, ontvoering, verkragting, die onwettige besit van ŉ vuurwapen en dwarsboming van die gereg. Lukhele en Nkala sal op 8 Augustus in dieselfde hof om borgtog aansoek doen. Die 28-jarige Gardee, dogter van Godrich Gardee, voormalige sekretaris van die EFF, se liggaam is op 3 Mei buite die stad aangetref. Sy is in die agterkop geskiet en R1 300 is in die tyd nadat sy vermis geraak het, uit haar bankrekening onttrek. Die EFF het Dinsdag in ŉ verklaring gesê hoewel die party verlig is oor die uitspraak, is dit skreiend dat ander beskuldigdes wat op dieselfde dag in verband met geslagsgebaseerde geweld in die hof verskyn het, op borgtog van so min as R500 vrygelaat is.